**M-am fâstâcit**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am fâstâcit, când ţi-am văzut

Întâia oară ochii verzi

Şi poate nu o să mă crezi,

Dar m-au lăsat aproape mut.

Abia mi-am revenit puţin

Şi fâstâcit am fost din nou,

Vrăjit complet de părul tău,

Ce strălucea în chip divin.

Am vrut să scap de-acest defect

Şi-am coborât privirea mea,

Oprind-o, fâstâcit, aşa,

Pe sânii conturaţi perfect.

Dorind să fug din nou cu ochii,

I-am dus, timid, ceva mai jos,

Dar s-au trezit pe-un şold frumos,

Sculptat anume pentru rochii.

Captivi de-atâta perfecţiune,

Fugari s-au vrut a fi din nou,

Alunecând pe trupul tău

Mai tulburaţi decât s-ar spune.

Iar ce-am văzut, mi-a fost de-ajuns

Să mă blochez de-acum de tot,

Simţind că singur n-am să pot

Problemei să-i găsesc răspuns...